ติงกฎหมายบริจาคเงินให้พรรคการเมือง ลดภาษีมากไป
คลังเผยผลประชาพิจารณ์กฎหมายบริจาคเงินพรรคการเงิน หักลดหย่อนภาษีมากเกิน
24 ธ.ค. 2561

คลังเผยผลประชาพิจารณ์กฎหมายบริจาคเงินพรรคการเงิน หักลดหย่อนภาษีมากเกิน
แหล่งข่าวจากกระทรวงการคลัง เปิดเผยว่า กรมสรรพากรได้สรุปผลการเปิดรับฟังความคิดเห็นเพื่อประกอบการพิจารณาร่าง พ.ร.บ.แก้ไขเพิ่มเติมประมวลรัษฎากร (ฉบับที่...) พ.ศ....กรณีการบริจาคเงินให้แก่พรรคการเมือง ซึ่งกำหนดให้ผู้บริจาคเงินแก่พรรคการเมืองมีสิทธินำจำนวนเงินที่บริจาคไปหักเป็นค่าลดหย่อนภาษีได้ โดยบุคคลธรรมดาสามารถหักลดหย่อนในการคำนวณเงินได้สุทธิได้ไม่เกินปีละ 1 หมื่นบาท และนิติบุคคลที่เป็นบริษัทหรือห้างหุ้นส่วนนิติบุคคล สามารถนำเงินที่บริจาคมาหักเป็นรายจ่ายในการคำนวณกำไรสุทธิได้ไม่เกินปีละ 5 หมื่นบาท
ทั้งนี้ ในการเปิดรับฟังความเห็น 2 ครั้งที่ผ่านมา มีผู้แสดงความคิดเห็น 662 ราย มีที่แสดงความคิดเห็นทั้งเห็นด้วยและไม่เห็นประกอบกัน โดยกรณีไม่เห็นด้วยระบุว่าการให้สิทธินำเงินบริจาคไปหักลดหย่อนแก่พรรคการเมืองที่ 1 หมื่นบาท และ 5 หมื่นบาท เป็นจำนวนมากเกินไป
นอกจากนี้ ยังไม่เห็นประโยชน์ในการบริจาคให้แก่พรรคการเมือง ซึ่งควรให้สิทธิลดหย่อนกับการบริจาคด้านอื่นที่เกิดประโยชน์แก่ประเทศชาติมากกว่า ส่วนกลุ่มที่เห็นด้วยได้แสดงความเห็นว่ามีการกำหนดหลักการได้ตรงกับปัญหาที่เกิดขึ้นเพราะจะช่วยให้มีการระดมทุนด้วยความเปิดเผยมากขึ้น
อย่างไรก็ตาม กรมสรรพากรชี้แจงคำคัดค้านว่าการออกกฎหมายครั้งนี้ยังได้กำหนดให้กรณีที่บุคคลธรรมดาสนับสนุนเงิน ทรัพย์สิน หรือประโยชน์อื่นใดเนื่องจากการจัดกิจกรรมระดมทุนของพรรคการเมือง ถือเป็นการบริจาคเงินซึ่งบุคคลธรรมดาสามารถใช้สิทธิหักลดหย่อนได้
นายเอกนิติ นิติทัณฑ์ประภาศ อธิบดีกรมสรรพากร กล่าวว่า ที่ผ่านมา ครม.ได้อนุมัติหลักการร่าง พ.ร.บ. แก้ไขเพิ่มเติมประมวลรัษฎากร เพื่อสนับสนุนการบริจาคให้แก่พรรคการเมืองตาม พ.ร.บ.ประกอบรัฐธรรมนูญว่าด้วยพรรคการเมือง พ.ศ. 2560 และอยู่ระหว่างการตรวจรายละเอียดร่างกฎหมายจากสำนักงานคณะกรรมการกฤษฎีกาอยู่ หากมีผลบังคับใช้คาดว่าจะทำให้รัฐสูญเสียรายได้จากภาษีเหล่านี้ประมาณปีละ 2,100 ล้านบาท เพื่อเป็นการช่วยสนับสนุนการดำเนินกิจการของพรรคการเมืองอย่างเปิดเผย สร้างแรงจูงใจ ให้ประชาชน และภาคเอกชน ร่วมกันสนับสนุนการดำเนินงานของพรรคการเมือง เสริมสร้างความเข้มแข็งในระบบพรรคการเมืองในประเทศ ซึ่งถือเป็นกลุ่มตัวแทนของภาคประชาชนในการทำหน้าที่ตามหลักการปกครองระบอบประชาธิปไตย